Damdamag iti Lubong
United States
Kada tawen, makagasto ti pribado nga employer iti ekstra a $5,816 para iti maysa a mannigarilio nga empleadona no idilig iti saan a mannigarilio, kuna ti New York Times. Sigun iti impormasion a naurnong dagiti managsirarak iti Ohio State University, ti napattapatta nga average a mainayon a gasto ket gapu kadagiti tiempo a pumanaw biit ti empleado tapno agsigarilio, dakdakkel a magasto iti pannakaaywan ti salun-at, ken panaglangan iti trabaho. Ti sabali pay ket ti bassit a matrabahuan a posible a maigapu kadagiti epekto ti panangisardeng iti bisio a panagsigarilio.
Italy
“Madaddadael ti kredibilidad ti Simbaan gapu ta saan nga ar-aramiden dagiti papadi ken deboto ti ibagbagada.”—Pope Francis.
Malaysia
Kinompiskar dagiti opisial iti Malaysia ti 24 a tonelada a naipuslit a marfil—nasurok a 1,000 a saong wenno pangil ti elepante—a nailemmeng iti dua a kargamento ti mahogany. Sigun kadagiti mangilablaban iti pannakaprotektar ti aglawlaw, dayta pay laeng ti kadakkelan a nakompiskarda. Naggapu ti kargamento idiay Togo a maipan koma idiay China.
Africa
Iti 2012 a report ti World Health Organization, 63% kadagiti natay ket gapu iti makaakar a saksakit, kangrunaanna ti HIV/AIDS, panagtakki, malaria, TB, ken sakit dagiti ubbing.
Australia
Gagangayen kadagiti ubbing dagiti simulated-gambling apps (applications) iti selpon ken dadduma pay a gadyet. Dadduma nga apps ket mangtulad kadagiti aktual a sugal iti casino ngem nalaklaka ti mangabak. Impakdaar ti maysa a report ti gobierno a nalabit pagbalinen dagita nga ay-ayam a legal kadagiti ubbing ti panagsugal “ken nalabit agbalindanto a sugador iti masanguanan.”
ilo_Latn zul_Latn ilo_Latn zul_Latn ilo_Latn zsm_Latn ilo_Latn sot_Latn ilo_Latn ind_Latn ilo_Latn